PMIndiaData/PMIndiaSum huggingface dataset:
अमेरिकी राष्ट्राध्यक्षांच्या भारतभेटीबद्दल पंतप्रधानांनी व्यक्त केला आनंद

अमेरिकेचे राष्ट्राध्यक्ष 24 आणि 25 फेब्रुवारी 2020 रोजी भारत दौऱ्यावर येत आहेत. त्याबद्दल पंतप्रधान नरेंद्र मोदी यांनी आनंद व्यक्‍त केला आहे. अमेरिकी राष्ट्राध्यक्षांचा दौरा खास असेल आणि या दौऱ्यामुळे दोन्ही देशांमधले मैत्रीपूर्ण संबंध अधिक वृद्धींगत होतील, असे पंतप्रधानांनी म्हटले आहे.
पॅरालिम्पिक क्रीडा स्पर्धेत  सुवर्णपदक जिंकल्याबद्दल नेमबाज मनीष नरवाल याचे पंतप्रधानांकडून अभिनंदन

टोक्यो येथे पॅरालिम्पिक क्रीडा स्पर्धेत सुवर्णपदक जिंकल्याबद्दल नेमबाज मनीष नरवाल याचे पंतप्रधान नरेंद्र मोदी यांनी अभिनंदन केले आहे. " टोक्यो #Paralympics मध्ये पदकांची लयलूट सुरूच आहे. युवा आणि विलक्षण गुणवत्ता लाभलेल्या मनीष नरवाल याने शानदार कामगिरी केली आहे. . सुवर्णपदक जिंकणे हा भारतीय खेळांसाठी एक खास क्षण आहे. त्याचे अभिनंदन. पुढील वाटचालीसाठी शुभेच्छा. #Praise4Para." असे पंतप्रधानांनी आपल्या ट्वीटमध्ये म्हटले आहे.
‘चेन्नई कनेक्टमुळे भारत-चीन संबंधांमधील सहकार्याचे नवे पर्व सुरु झाले’ -पंतप्रधान नरेंद्र मोद

तामिळनाडूतील चेन्नई मधील मामल्लापुरम येथील दुसऱ्या अनौपचारिक शिखर परिषदेमुळे भारत आणि चीन दरम्यान सहकार्याचे नवे पर्व सुरु झाल्याचे पंतप्रधान नरेंद्र मोदी यांनी म्हटले आहे. आज मामल्लपुरम येथे अनौपचारिक शिखर शिखर परिषदेच्या दुसऱ्या दिवशी पंतप्रधान नरेन्द्र मोदी आणि चीनचे राष्ट्रपति शी जिनपिंग यांच्या अध्यक्षतेखाली प्रतिनिधिमंडळ स्तरावरच्या चर्चेच्या प्रारंभी पंतप्रधान उदघाटनपर वक्तव्य करत होते. गेल्या वर्षी वुहान येथे दोन्ही देशांदरम्यान झालेल्या पहिल्या अनौपचारिक शिखर परिषदेचा उल्लेख करत पंतप्रधान मोदी म्हणाले की यामुळे आमच्या संबंधांमध्ये स्थिरता वाढली असून नवी गती लाभली आहे. ते म्हणाले, “दोन्ही देशांदरम्यान सामरिक संवाद देखील वाढला आहे.” पंतप्रधान पुढे म्हणाले, “आम्ही निर्णय घेतला आहे की आम्ही आमचे मतभेद वादामध्ये रूपांतर होण्यापूर्वीच सोडवू. परस्परांच्या चिंताप्रति आम्ही संवेदनशील राहू आणि आमचे संबंध जागतिक शांतता आणि स्थैर्याच्या दिशेने प्रयत्नरत राहतील.” मामल्लपुरम मधल्या दुसऱ्या शिखर परिषदेचा उल्लेख करताना पंतप्रधान म्हणाले, “चेन्नई शिखर परिषदेत आम्ही आतापर्यन्त द्विपक्षीय आणि जागतिक मुद्यांवर बरीच चर्चा केली आहे.वुहान शिखर परिषदेने आमच्या द्विपक्षीय संबंधाना नवी गती प्रदान केली आहे. आज चेन्नई कनेक्टने दोन्ही देशांच्या संबंधातील सहकार्याचे नवे पर्व सुरु झाले आहे.” पंतप्रधान म्हणाले, “दुसऱ्या अनौपचारिक शिखर परिषदेसाठी भारतात आल्याबद्दल मी राष्ट्रपति शी जिनपिंग यांचे आभार मानतो. चेन्नई कनेक्टमुळे भारत-चीन संबंधना अधिक गती मिळेल. यामुळे दोन्ही देशांच्या आणि जगभरातील लोकांचा फायदा होईल.”
म्हैसूरच्या अवधूत दत्त पीठात पंतप्रधान नरेंद्र मोदी यांचे वक्तव्य

गुरुदेव दत्त ! दत्तपीठात मी पहिल्यांदाच आलो आहे मात्र या परंपरेशी मी गेली अनेक वर्षे जोडलेा गेलो आहे. नर्मदेच्या तीरावर जो कोणी आपला काळ व्यतीत करतो, नर्मदेच्या तीरावर कोणाला साधना करण्याची संधी मिळाली तर गुरुदेव दत्तांशिवाय साधनेचा आरंभ होत नाही. तुम्ही नरेश्वरला जा, गुरुदेश्वरला जा संपूर्ण भाग दत्त कृपेने भारला आहे. संपूर्ण नर्मदेची साधना आहे ही. नर्मदेचे साधक, नर्मदेची परिक्रमा करणारे दोनच मंत्रांचा जप करतात नर्मदा हर आणि गुरुदेव दत्त. हे दोन मंत्रच संपूर्ण साधनेचा भाग असतात. गेल्या आठवडयातच गुरुजी गुजरातला जाऊन आले. कच्छच्या रणात जाऊन आले. रणउत्सव त्यांनी पाहिला याबद्दल मला आनंद झाला. तिथे कालो डुंगर इथे गुरुदेवांचे जन्मस्थान, तीर्थस्थान आहे आणि दत्त जयंतीला तिथे मोठा उत्सव होतो. हिंन्दुस्थान मधले हे सर्वांत शेवटचे ठिकाण. त्यानंतर वाळवंट आणि वाळवंटाच्या पलिकडे पाकिस्तान. गुरुदेव दत्तांच्या स्थानी, आत्ताच झालेल्या दत्तजयंतीनिमित्त गुरुदेव तिथे गेले होते आणि त्याबद्दल त्यांनी समाधान व्यक्त केले आहे. दत्त पीठाला भेट देण्याचे भाग्य मला लाभले. या परंपरेने सामाजिक काम तर केले आहेच, आपल्या देशात संत, ऋषीमुनीं जे काही कार्य करतात ते समाजासाठीच करतात. समाजहितासाठीच करतात. मात्र त्याची वेगळी ओळख नसते कारण त्यांना वाटते हे माझे कर्तव्यच आहे आणि म्हणूनच त्याचा डांगोरा ते पिटत नाहीत. म्हणूनच जगाला असे वाटत असते की भारतातले संत महंत साधू महात्मा आपला वेळ पूजा पाठ आणि त्या संदर्भातच व्यतीत करतात. मात्र आपण पाहिले तर आपल्या देशात ऋषी, संतपरंपरेने समाज उद्धाराचं समाजसेवेचे कार्य केले आहे. स्वामीजींचे पर्यावरण रक्षण, असूदे, नादब्रम्ह उपासना असूदे, नादब्रम्ह उपासना अप्रतिम मानली जाते. नादब्रम्ह सामर्थ्याचा आपल्या परंपरेने स्वीकार केला आहे. खूप कमी जण नादब्रम्ह उपासना करु शकतात. ब्रम्हांच्या या रुपाची जाणीव अनुभवू शकतो बाकी रुपांची जाणीव अनुभवू शकत नाही. नादब्रम्ह हे ब्रम्हरुप आपण अनुभव शकतो आणि त्याच्या साधनेव्दारा सामान्य जनांना ब्रम्हांपर्यंत नेण्‍यासाठीचे नाद माध्यम, स्वामीजीनी हे करुन दाखविले आहे. विश्वाच्या या फलकावर, आपल्या या महान परंपरेचे ज्ञाताकडून अज्ञाताकडे, कारण सामान्य मानव गीत आणि संगीत जाणतो मात्र त्याला आध्यात्मीक स्वरुपाने जाणणे आणि त्याला ब्रम्हाशी जोडणे हे काम पूज्य स्वामीजीनी केले आहे. जगात अनेक ठिकाणी हे कार्य केले आहे. अशा काही ठिकाणी जाण्यांची संधी मला लाभली मात्र मूळ ठिकाणी येण्यांची संधी प्रथमच मिळाली आहे हे मी माझे भाग्य समजतो. स्वामीजीना माझा प्रणाम, समाजसेवेच्या त्यांच्या कार्यात भगवान दत्तांचा कृपाशिर्वाद सदैव लाभू दे. गरीबातल्या गरिब, सामान्यातल्या सामान्य व्यक्तीच्या सेवेसाठी ही शक्ती कामी येऊ दे ही माझी प्रार्थना आहे. गुरुदेव दत्त !
लष्कर दिनानिमित्त पंतप्रधानांच्या हस्ते लष्करातील संशोधकांना प्रमाणपत्रे प्रदान

पंतप्रधान नरेंद्र मोदी यांनी आज भारतीय लष्करातील संशोधकांना प्रमाणपत्रे प्रदान केली. दळणवळण, दहशतवादविरोधी अभियान, बतावणी आदी क्षेत्रात नाविन्यपूर्ण संशोधन केलेल्या अधिकाऱ्यांना प्रमाणपत्रे प्रदान करण्यात आली. लष्कर दिनानिमित्त लष्करप्रमुखांच्या निवासस्थानी आयोजित “ॲट-होम समारंभात” पंतप्रधानांनी संशोधकांना प्रमाणपत्रे प्रदान केली. संरक्षण मंत्री मनोहर पर्रिकर देखील यावेळी उपस्थित होते. यावेळी संशोधकांनी लष्कर प्रमुखांच्या उपस्थितीत पंतप्रधानांना आपल्या संशोधनाची माहिती दिली.
पंतप्रधान  नरेन्‍द्र मोदी आणि  लाओ पीपल्स डेमोक्रेटिक रिपब्लिकचे पंतप्रधान डॉ. थोंगलोउन सिसोउलिथ यांच्यात  दूरध्वनीवरून चर्चा

पंतप्रधान नरेन्‍द्र मोदी यांनी आज लाओ पीपल्स डेमोक्रेटिक रिपब्लिक या देशाचे पंतप्रधान डॉ. थोंगलोउन सिसोउलिथ यांच्याशी दूरध्वनीवरून चर्चा केली. कोविड 19 जागतिक साथीमुळे निर्माण झालेल्या आरोग्य आणि आर्थिक आव्हानांबाबत दोन्ही नेत्यांमध्ये चर्चा झाली. लाओसमध्ये या साथीवर नियंत्रण मिळवण्यासाठी लाओ पिडीआर सरकारने केलेल्या प्रभावी उपाययोजनांचे पंतप्रधानांनी कौतुक केले. कोविडनंतर नव्या जगानुरूप तयार होण्यासाठी आंतरराष्ट्रीय सहकार्याची आवश्यकता आणि सर्वोत्तम पद्धती तसेच अनुभवांचे आदानप्रदान याबाबत दोन्ही नेत्यांनी सहमती व्यक्त केली. पंतप्रधान नरेन्‍द्र मोदी यांनी लाओससोबत असलेल्या भारताच्या ऐतिहासिक आणि सांस्कृतिक संबंधांना उजाळा दिला आणि लाओसमधल्या वात फो इथे जागतिक वारसास्थळाच्या पुनर्निर्माणातील सहभागाबद्दल आनंद व्यक्त केला. लाओसच्या विकासकामांमध्ये, क्षमता बांधणी आणि शिष्यवृत्तीसाठी भारत करत असलेल्या सहकार्याबद्दल लाओसच्या पंतप्रधानांनी पंतप्रधान मोदी यांचे आभार मानले. भारताचा महत्त्वपूर्ण भागीदार असलेल्या लाओ पीडीआरसोबत आपली विकास भागीदारी सुरूच ठेवण्याबाबतच्या भारताच्या प्रतिबद्धतेचा पुनरूच्चार पंतप्रधानांनी यावेळी केला.
पंतप्रधानांनी जिनेवा येथे स्विसच्या मुख्य कार्यकारी अधिकाऱ्यांची भेट घेतली – आर्थिक बाबींवर प्रकाशझोत

पंतप्रधान नरेंद्र मोदी यांनी आपल्या पाच देशांच्या दौऱ्याच्या तिसऱ्या टप्प्यात आज जिनेवा येथे स्विसच्या मुख्य कार्यकारी अधिकाऱ्यांसोबत व्यापारिक गोलमेज परिषदेस भेट घेतली. या बैठकीमध्ये विविध क्षेत्रातील मुख्य कार्यकारी अधिकाऱ्यांसोबत आर्थिक संबंध अधिक दृढ करण्यावर लक्ष केंद्रीत करण्यात आले. पंतप्रधानांसोबत झालेल्या बैठकीत एबीबी, लाफार्ज नोवार्टिस, नेस्ले, राइटर, रॉश सह अनेक स्विस मुख्य कार्यकारी अधिकारी सहभागी झाले होते. व्यापार प्रमुखांना संबोधित करताना पंतप्रधान म्हणाले की, भारतीय अर्थव्यवस्थेचा विकास जलदगतीने होत आहे. आणि एकत्रित कार्य करणे विकासासाठी आवश्यक आहे, यामुळे स्विस व्यावसायिक क्षमता देखील लाभान्वित होईल. ते म्हणाले की, दोन्ही देशांचे आर्थिक संबंध मजबूत होत आहेत याचा मला आनंद आहे. दोन्ही देशांमधील आर्थिक संबंध मजबूत आहेत. भारत ही केवळ 1.25 अब्जची बाजारपेठ नाही तर आमच्याकडे कौशल्य आणि व्यापारासाठी स्वतंत्र व्यवस्था उपलब्ध करणारे एक सरकार देखील आहे. ते पुढे म्हणाले की, भारत जागतिक मानकांनुसार निर्मिती करु इच्छितो आणि त्यामुळे कौशल्य विकासाचा स्विस आराखडा यासाठी अनुरुप आहे. दिवसाच्या पूर्वार्धात पंतप्रधानांनी स्वितझरलँडचे राष्ट्रपती श्नाईडर अम्मान्न यांच्यासोबत भारत व स्वित्‍झरलँडमधील बहुआयामी द्विपक्षीय संबंधांचा आढावा घेतला. या चर्चेदरम्यान, व्यापार तंत्रज्ञान, कौशल्य विकास, नवीकरणीय ऊर्जेमधील सहकार्यावर विचारविनिमय करण्यात आला. समान कटिबध्दता, मूल्य, व्यक्ती ते व्यक्ती व आर्थिक संबंध यामुळे भारत-स्वित्झरलँडचे संबंध नवीन उंचीवर पोहोचतील असे पंतप्रधानांनी यावेळी सांगितले. जिनेवा मध्ये सीईआरएन येथे भारतीय वैज्ञानिक आणि विद्यार्थ्यांच्या एका गटाने पंतप्रधानांची भेट घेतली.
पंतप्रधानांनी “न्यायिक सुधारणा – सध्‍याचा जागतिक कल” या पुस्तकाचे प्रकाशन केले आणि पहिली प्रत राष्ट्रपतींना दिली

पंतप्रधान नरेंद्र मोदी यांनी आज “न्यायिक सुधारणा-सध्याचा जागतिक कल” या पुस्तकाचे प्रकाशन केले आणि या पुस्तकाची पहिली प्रत राष्ट्रपती प्रणव मुखर्जी यांना दिली. पंतप्रधान म्हणाले की, भारताने बदलते तंत्रज्ञान आणि नवीन परस्परावलंबी जागतिक मागणीनुसार आपले पाऊल ठेवले पाहिजे. महत्त्वपूर्ण जागतिक भूमिका पार पडण्याची संधी भारताकडे आहे. याच अनुषंगाने, योग्य धोरणांच्या माध्यमातून या जलद बदलांशी जुळवून घेतले पाहिजे. अनावश्यक कायदे रद्द करण्याचे वचन पंतप्रधानांनी दिले होते याचा यावेळी मोदींनी पुनरुच्चार केला आणि आत्तापर्यंत केंद्र सरकारने 1200 कायदे रद्द केले आहेत. कार्यक्षम शासन न्यायपालिकेवरील ओझे कमी करु शकते.
पंतप्रधानांनी महाराष्ट्र रोजगार मेळाव्याला केले संबोधित

नवी दिल्‍ली, 3 नोव्‍हेंबर 2022 पंतप्रधान नरेंद्र मोदी यांनी आज महाराष्ट्र सरकारच्या रोजगार मेळाव्याला व्हिडिओ संदेशाद्वारे संबोधित केले. पंतप्रधानांनी, धनत्रयोदशीच्या दिवशी केंद्रीय स्तरावर रोजगार मेळाव्याच्या संकल्पनेचा शुभारंभ केला. केंद्र सरकारच्या पातळीवर 10 लाख नोकऱ्या देण्याच्या मोहिमेची ही सुरुवात होती. तेव्हापासून पंतप्रधानांनी गुजरात आणि जम्मू-काश्मीर सरकारच्या रोजगार मेळाव्यांना संबोधित केले आहे. इतक्या कमी कालवाधीत झालेले रोजगार मेळाव्याचे आयोजन पाहता “महाराष्ट्र सरकार तरुणांना रोजगार उपलब्ध करून देण्याच्या दृढ संकल्पाने वाटचाल करत असल्याचे स्पष्ट झाले आहे. येत्या काळात महाराष्ट्रात अशा रोजगार मेळाव्यांचा अधिक विस्तार होईल याचा मला आनंद आहे”. महाराष्ट्राचा गृह विभाग आणि राज्याच्या ग्रामीण विकास विभागात हजारो नियुक्त्या होणार आहेत असे मोदी म्हणाले. अमृत काळामध्ये देश, तरुणांची भूमिका महत्त्वाची असेल अशा विकसित भारताच्या ध्येयावर काम करत आहे याचा पंतप्रधानांनी पुनरुच्चार केला. "बदलत्या काळात नोकऱ्यांचे स्वरूप झपाट्याने बदलत आहे, सरकारही विविध प्रकारच्या नोकऱ्यांसाठी सतत संधी निर्माण करत आहे." मुद्रा योजना तरुणांना तारणमुक्त कर्ज देत आहे आणि 20 लाख कोटी रुपयांचे कर्ज यापूर्वीच वितरित केले गेले आहे. त्याचप्रमाणे, स्टार्ट-अप आणि एमएसएमई क्षेत्राला मोठ्या प्रमाणात पाठबळ दिले जात आहे. महाराष्ट्रातील तरुणांना याचा फायदा झाला आहे, असेही ते म्हणाले. "सरकारच्या प्रयत्नांबाबतची सर्वात महत्वाची गोष्ट म्हणजे रोजगार आणि स्वयंरोजगाराच्या या संधी दलित-मागास, आदिवासी, सामान्य वर्ग आणि महिला सर्वांना समान प्रमाणात उपलब्ध होत आहेत यावर त्यांनी भर दिला." बचत गटांशी जोडलेल्या 8 कोटी महिलांना मिळालेल्या 5 लाख कोटी रुपयांच्या मदतीचा पंतप्रधानांनी उल्लेख केला. "देशभरात आज पायाभूत सुविधा, माहिती तंत्रज्ञान आणि इतर क्षेत्रात सरकार करत असलेली विक्रमी गुंतवणूक रोजगाराच्या नवीन संधी निर्माण करत आहे." महाराष्ट्राच्या संदर्भात पंतप्रधानांनी माहिती दिली की केंद्र सरकारने राज्यासाठी 2 लाख कोटींहून अधिक मूल्याच्या सुमारे 225 प्रकल्पांना मंजुरी दिली आहे. 75 हजार कोटी रुपयांचे रेल्वे प्रकल्प आणि आधुनिक रस्त्यांच्या 50 कोटी रुपयांच्या प्रकल्पांना मंजुरी देण्यात आली आहे. "या प्रकल्पांचे काम सुरू आहे किंवा लवकरच काम सुरू होणार आहे", असे ते म्हणाले. "सरकार पायाभूत सुविधांवर एवढा मोठा खर्च करते, तेव्हा रोजगाराच्या लाखो नवीन संधी निर्माण होतात" अशा शब्दात त्यांनी समारोप केला."
मक्का येथील क्रेन दुर्घटनेतील जीवित हानीबद्दल पंतप्रधानांकडून दु:ख व्यक्त

मक्का येथील क्रेन दुर्घटनेत झालेल्या जीवित हानीबद्दल पंतप्रधान नरेंद्र मोदी यांनी शोक व्यक्त केला आहे. “या दुर्घटनेतील मृतांच्या कुटुंबियांबद्दल आपण संवेदना व्यक्त करतो. या दुर्घटनेतील जखमींच्या प्रकृतीत लवकरात लवकर सुधारणा होवो अशी मी आशा करतो”, असे पंतप्रधानांनी म्हटले आहे.
राज्यसभा खासदार डॉ. महेंद्र प्रसाद यांच्या निधनाबद्दल पंतप्रधानांनी व्यक्त केले दु:ख

पंतप्रधान नरेंद्र मोदी यांनी राज्यसभा खासदार डॉ. महेंद्र प्रसाद यांच्या निधनाबद्दल तीव्र शोक व्यक्त केला आहे. आपल्या ट्विटरसंदेशामध्ये पंतप्रधान म्हणाले; "राज्यसभा खासदार डॉ. महेंद्र प्रसाद जी यांच्या निधनाने मला दु:ख झाले आहे. त्यांनी अनेक वर्षे संसदेत कार्य केले आणि अनेक सामाजिक सेवेच्या उपक्रमांमध्ये ते आघाडीवर असत. ते नेहमी बिहार आणि तेथील लोकांच्या कल्याणाबद्दल बोलत असत. त्यांच्या कुटुंबियांप्रती शोक संवेदना. "ओम शांती."
लाचित बोर्फुकन यांच्या जयंतीदिनी पंतप्रधानांचे अभिवादन

पंतप्रधान नरेंद्र मोदी यांनी लाचित बोर्फुकन यांच्या जयंतीदिनी त्यांना अभिवादन केलं आहे. ‘लाचित बोर्फुकन यांच्या जयंतीदिनी मी त्यांना अभिवादन करतो. ते भारताची शान आहेत आणि सराईघाट युध्दातील त्यांचं अतुलनीय शौर्य कायम स्मरणात राहील’ असे पंतप्रधानांनी म्हटले आहे.
अमेरिकेचे संरक्षण मंत्री जेम्स मॅटिस आणि परराष्ट्र व्यवहार मंत्री माईक पॉम्पीयो यांनी घेतली पंतप्रधानांची भेट

अमेरिकेचे संरक्षण मंत्री जेम्स मॅटिस आणि परराष्ट्र व्यवहार मंत्री माईक पॉम्पीयो यांनी आज पंतप्रधान नरेंद्र मोदी यांची भेट घेतली. अमेरिकेचे राष्ट्राध्यक्ष डोनाल्ड ट्रम्प यांच्यातर्फे त्यांनी पंतप्रधानांना सदिच्छा दिल्या. राष्ट्राध्यक्ष ट्रम्प यांच्याशी झालेल्या संवादाच्या आठवणींना पंतप्रधानांनी या वेळी उजाळा दिला आणि ट्रम्प यांना सदिच्छा कळविण्याची विनंती, मंत्री महोदयांना केली. आज झालेला 2+2 संवाद उपयुक्त आणि फलदायी ठरल्याचे सांगत मंत्रीमहोदयांनी त्याबद्दल पंतप्रधानांना माहिती दिली. दोन्ही देशांमध्ये हा संवाद घडवून आणल्याबद्दल पंतप्रधानांनी दोन्ही मंत्री तसेच भारताचे परराष्ट्र व्यवहार मंत्री आणि संरक्षण मंत्री यांचे अभिनंदन केले.
पीएसएलव्हीच्या यशस्वी   प्रक्षेपणाबद्दल पंतप्रधानांनी केले  इस्रोचे अभिनंदन

पीएसएलव्हीच्या यशस्वी प्रक्षेपणाबद्दल पंतप्रधानांनी इस्रोचे अभिनंदन केले आहे . “पीएसएलव्हीच्या यशस्वी प्रक्षेपणासाठी आमच्या अंतराळ शास्त्रज्ञांचे हार्दिक अभिनंदन”. भारताच्या प्रतिभावान विद्यार्थ्यांनी तयार केलेल्या कलाम सॅट कक्षामध्ये या प्रक्षेपणाने प्रवेश केला आहे. या प्रक्षेपणात , सूक्ष्म -गुरुत्वाकर्षणाच्या प्रयोगा द्वारे कक्षीय प्लॅटफॉर्म म्हणून अंतराळ रॉकेटच्या चौथ्या चरणाचा वापर करणारा भारतही पहिला देश बनला आहे, असे पंतप्रधान म्हणाले.
विजय दिवसानिमित्त 1971 च्या युद्धात शौर्य गाजवणाऱ्या सैनिकांना पंतप्रधांनानी केले वंदन

विजय दिवसानिमित्त, पंतप्रधान नरेंद्र मोदी यांनी 1971 च्या युद्धात शौर्य गाजवणाऱ्या सैनिकांचे समरण करत त्यांच्या पराक्रमाला वंदन केले आहे. “आज विजय दिवस आहे. 1971 च्या युद्धात भारताला विजय मिळवून देण्यासाठी रणांगणावर शौर्य गाजवणाऱ्या सैनिकांच्या पराक्रमाचे स्मरण करण्याचा दिवस. त्यांचा अतुलनीय पराक्रम आणि राष्ट्रभक्तीमुळेच आपला देश सुरक्षित आहे. त्यांचे शौर्य आणि सेवा कायमच सर्वांसाठी प्रेरणादायी ठरतील.” असे पंतप्रधानांनी म्हटले आहे.
भारतीय रेल्वेसाठी ऊर्जा स्वयंपूर्ण करण्यासाठी भारत आणि ब्रिटन यांच्यातील सामंजस्य कराराला केंद्रीय मंत्रिमंडळाने मान्यता दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने भारतीय रेल्वेला उर्जेबाबत स्वयंपूर्ण बनवण्यासाठी 2 डिसेंबर 2019 रोजी आंतरराष्ट्रीय विकास विभागासोबत (ब्रिटन सरकार) केलेल्या सामंजस्य करारावर स्वाक्षरी करण्यास मान्यता दिली. अंमलबजावणी धोरण आणि लक्ष्य रेल्वे मंत्रालयाने भारतीय रेल्वेला उर्जेच्या बाबतीत स्वावलंबी करण्यासाठी आंतरराष्ट्रीय विकास विभागासोबत (ब्रिटन सरकार) खालील करार केला आहे: – भारतीय रेल्वेची ऊर्जा कार्यक्षमता आणि उर्जा आत्मनिर्भरता सक्षम करण्याच्या प्रयत्नांचा एक भाग म्हणून राबविल्या जाणाऱ्या उपक्रमांच्या व्याप्तीवर उभय पक्ष सहमत आहेत. प्रत्येक सहभागी आपापल्या देशांमधील या विषयावर अंमलबजावणी करण्यासाठी असलेले कायदे, नियम, आणि राष्ट्रीय धोरणांच्या अंतर्गत भारतीय रेल्वेसाठी ऊर्जा कार्यक्षमता आणि उर्जा आत्मनिर्भरता सक्षम करण्यासाठी आवश्यक पावले उचलण्याचा प्रयत्न करेल. भारतीय रेल्वेसाठी उर्जा नियोजन अर्थात सौर आणि पवन ऊर्जा विभाग, ऊर्जा कार्यक्षमता पद्धतींचा अवलंब करणे, इंधन कार्यक्षमता सक्षम करणे, इलेक्ट्रिक वाहन चार्जिंग पायाभूत सुविधा उपलब्ध करणे, बॅटरीवर चालणारी शंटिंग लोकोमोटिव्ह्ज उपलब्ध करणे यासाठी उभय पक्ष सहमत आहेत. प्रशिक्षण कार्यक्रम, औद्योगिक भेटी, इ. किंवा इतर कोणत्याही प्रकारच्या सहकार्यासह क्षमता विकासांना लेखी मान्यता देण्यात येईल. या सामंजस्य करारानुसार सहभागी योग्य समन्वय साधतील. या करारामध्ये असे काहीही नाही जे भागीदारांमधील विद्यमान आणि भविष्यातील सहकार्याच्या व्यवस्थेला हानी पोहोचवू शकेल. भागीदार सामंजस्य करारामधील काही भागामध्ये बदल किंवा दुरुस्तीसाठी लेखी विनंती करू शकतात. त्यात केलेले कोणतेही बदल सुधारित सामंजस्य कराराचा भाग असतील. हे बदल किंवा दुरुस्ती भागीदारांनी निश्चित केलेल्या तारखेपासून लागू होतील. दोन्ही पक्षांच्या अधिकृत प्रतिनिधींनी सह्या केल्यावर सामंजस्य करार अंमलात येईल आणि कोणताही पक्ष अन्य पक्षाला लेखी पत्रव्यवहाराद्वारे करार रद्द केल्याचे कळवू शकतो. अशा परिस्थितीत, करार रद्द झाल्यास दुसर्‍या पक्षाला लेखी माहिती मिळाल्यानंतर सहा महिन्यांनंतर अंमलात आणले जाईल. सामंजस्य करार रद्द झाल्याने करारनामा रद्द होण्याच्या तारखेआधीच भागीदारांनी मान्य केलेल्या प्रकल्प आणि / किंवा कार्यक्रमांवर परिणाम होणार नाही. भागीदारांमधील कोणतेही विवाद किंवा मतभेद परस्पर विचारविनिमय आणि वाटाघाटीद्वारे सोडवले जातील. पार्श्वभूमी: रेल्वे मंत्रालयाने ऊर्जा क्षेत्रातील विकासासाठी तांत्रिक, धोरण, संशोधन आणि व्यवसायातील पैलूंमध्ये सहकार्यासाठी सामंजस्य करार / बदलांच्या व्यवस्थापनावर स्वाक्षरी केली आहे. या कार्यक्रमाचा उद्देश स्ट्रक्चरल सुधारणांना सहाय्य करणे आणि नूतनीकरण योग्य ऊर्जा वीज ग्रीडशी जोडणे आहे. अधिक शाश्वत आणि एकात्मिक आर्थिक वाढ, चांगली ऊर्जा सुरक्षा आणि कमी कार्बन उत्सर्जन हे त्याचे मुख्य उद्दीष्ट आहे.
ज्येष्ठ कवी केदारनाथ सिंग यांच्या निधनाबद्दल पंतप्रधानांना शोक

ज्येष्ठ हिंदी कवी केदारनाथ सिंग यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “केदारनाथ सिंग यांच्या निधनामुळे मला अत्यंत दुःख झालं आहे. त्यांच्या कवितेतून त्यांनी सर्वसामान्य माणसांच्या भावना व्यक्त केल्यात. साहित्य जगतात आणि सर्वसामान्य लोकांसाठी त्यांचे साहित्य कायमच प्रेरणा देत राहिल.” असं पंतप्रधानांनी आपल्या शोकसंदेशात म्हंटले आहे. केदारनाथ सिंग यांना २०१३ साली ज्ञानपीठ पुरस्काराने सन्मानित करण्यात आलं होतं. “अभी बिलकूल अभी”, “जमीन पक रही है” आणि “अकाल में सरस” अशी त्यांची काव्यसंपदा खूप गाजली.
महिला दिनानिमित्त पंतप्रधानांचा महिला शक्तीला प्रणाम

महिला दिनानिमित्त पंतप्रधान नरेंद्र मोदी यांनी महिला शक्तीला अभिवादन केले आहे. ‘महिला दिनानिमित्त महिला शक्तीला प्रणाम. महिलांच्या कामगिरीबद्दल आम्हाला अभिमान वाटतो. भारत महिलांच्या विकासाकडून महिलाप्रणित विकासाकडे वाटचाल करत आहे’, असे पंतप्रधानांनी म्हटले आहे.
पंतप्रधानांनी पंडित मदनमोहन मालवीय यांना त्यांच्या जयंतीदिनी वाहिली श्रद्धांजली

पंतप्रधान नरेंद्र मोदी यांनी आज थोर शिक्षणतज्ञ पंडित मदनमोहन मालवीय यांना त्यांच्या जयंतीदिनी श्रद्धांजली अर्पण केली. मोदी यांनी शिक्षण क्षेत्र समृद्ध करण्यात पंडित मालवीय यांच्या संस्मरणीय योगदानाचे यावेळी स्मरण केले. पंतप्रधान मोदी यांनी ट्विट संदेशात म्हटले आहे की, भारतमातेचे महान सुपुत्र पंडित मदनमोहन मालवीय यांना त्यांच्या जयंतीदिनी मी विनम्र भावाने श्रद्धांजली अर्पण करतो. देशाचे शिक्षण क्षेत्र समृद्ध करण्यासाठी त्यांनी आपले जीवन समर्पित केले होते आणि त्यासाठी ते सदैव स्मरणात राहतील.
पंतप्रधान उद्या राष्ट्रीय स्वच्छता केंद्राचे उद्‌घाटन करणार

पंतप्रधान नरेंद्र मोदी, उद्या म्हणजेच 8 ऑगस्ट 2020 रोजी स्वच्छ भारत अभियानावरील राष्ट्रीय स्वच्छता केंद्राचे उद्‌घाटन करणार आहेत. हे केंद्र म्हणजे महात्मा गांधी यांना श्रद्धांजली आहे. गांधीजींच्या चंपारण सत्याग्रह शताब्दी उत्सवानिमित्त पंतप्रधानांनी प्रथम 10 एप्रिल 2017 रोजी राष्ट्रीय स्वच्छता केंद्राची घोषणा केली होती. आरएसके येथील प्रतिष्ठान भविष्यातील पिढ्यांना जगातील सर्वात मोठ्या वर्तन बदल अभियानाच्या अर्थात स्वच्छ भारत अभियानाच्या यशस्वी प्रवासाची ओळख करून देतील. आरएसकेमध्ये डिजिटल आणि इतर गोष्टींच्या माध्यमातून स्वच्छता आणि त्यासंबंधी बाबींविषयी माहिती, आणि शिक्षण दिलं जाईल तसेच जागरूकता निर्माण केली जाईल. यासाठी संवादात्मक स्वरूपात एकात्मिक शिक्षण, सर्वोत्तम पर्याय, ग्लोबल बेंचमार्क, यशोगाथा आणि संकल्पनांवर आधारित संदेश यांचे सादरीकरण केले जाईल. हॉल 1 मध्ये, अभ्यागतांना एक अनोखे 360अंश कोनातील ऑडिओ व्हिज्युअल सादरीकरण पाहायला मिळेल, जे भारताच्या स्वच्छता कथेचे वर्णन करेल- जगाच्या इतिहासातील सर्वात मोठ्या वर्तन बदल अभियानाचा प्रवास यात दाखवण्यात आला आहे. हॉल 2 मध्ये बापूजींच्या स्वच्छ भारताचे ध्येय साध्य करण्यासाठी केलेल्या कार्याची कथा सांगण्यासाठी एलईडी पॅनेल्स, होलोग्राम बॉक्स, खेळ आणि इतर बऱ्याच गोष्टींचा यात समावेश करण्यात आला आहे. आरएसकेला लागून असलेल्या हिरवळीच्या मोकळ्या जागेत सत्याग्रह ते स्वच्छाग्रह या भारत प्रवासातील गाथा दर्शविणारी तीन प्रदर्शने दर्शविली जातील. केंद्राभोवतीच्या कलात्मक भिंतीवरील भित्तीचित्र देखील अभियानाच्या यशाचे मुख्य घटक दिसणार आहेत. आरएसकेचा दौरा केल्यानंतर, पंतप्रधान आरएसकेच्या अ‍ॅम्फिथेटरमध्ये, 36 राज्ये आणि केंद्रशासित प्रदेशांचे प्रतिनिधीत्व करणाऱ्या दिल्लीतील 36 शालेय विद्यार्थ्यांशी संवाद साधतील. यावेळी सामाजिक अंतर नियमांचे पालन करण्यात येईल. त्यानंतर पंतप्रधान राष्ट्राला उद्देशून भाषण करतील. स्वच्छ भारत अभियानाने भारतातील ग्रामीण स्वच्छतेत बदल घडवून आणला आहे आणि 55 कोटीहून अधिक लोकांच्या उघड्यावर शौच करण्याच्या मानसिकतेत बदल केला आहे आणि आता ही जनता स्वच्छतागृहाच वापर करत आहे. यासाठी आंतरराष्ट्रीय समुदायाकडून भारताचे खूप प्कौतुक होत आहे आणि आपण उर्वरित जगासाठी एक उदाहरण ठेवले आहे. हे अभियान आता दुसऱ्या टप्प्यात असून भारताची गावे उघड्यावरील शौच अर्थात ओपन डेफिकेशन फ्री (ओडीएफ) ते ओडीएफ प्लस पर्यंत नेण्याचे आमचे लक्ष्य आहे. घन आणि द्रव कचरा व्यवस्थापन सुनिश्चित करण्यावर भर देण्यात येत आहे.
म्युनिक, जर्मनी येथे भारतीय समुदायाशी पंतप्रधानांनी साधला संवाद

पंतप्रधान नरेंद्र मोदी यांनी जर्मनीतील म्युनिक येथील ऑडी डोम, येथे भारतीय समुदायाला संबोधित केले आणि त्यांच्याशी संवाद साधला. जर्मनीतील भारतीय समुदायाचे हजारो सदस्य या कार्यक्रमात उत्साहाने सहभागी झाले होते. पंतप्रधानांनी भारताच्या विकासाच्या यशोगाथेला अधोरेखित केले आणि देशाच्या विकासाच्या धोरणांना अधिक वेगाने साध्य करण्यासाठी सरकारने हाती घेतलेल्या विविध उपक्रमांचा उल्लेख केला.भारताचे यश वृद्धिंगत करण्यासाठीच्या योगदानाची आणि भारताच्या यशाचे सदिच्छा दूत म्हणून काम करत असल्याबद्दल त्यांनी अनिवासी भारतीयांची आपल्या भाषणात प्रशंसा केली.
पंतप्रधान नरेंद्र मोदी यांनी फ्रान्सच्या राष्ट्राध्यक्षांशी दूरध्वनीद्वारे साधला संवाद

नवी दिल्ली, 21 सप्टेंबर 2021 पंतप्रधान नरेंद्र मोदी यांनी आज फ्रान्सचे राष्ट्राध्यक्ष इमान्यूएल मॅक्रोन यांच्याशी दूरध्वनीवरून संवाद साधला. अफगाणिस्तानमधल्या नुकत्याच घडामोडीसह प्रादेशिक मुद्यांवर दोन्ही नेत्यांनी चर्चा केली. दहशतवाद,अमली पदार्थ, अवैध हत्यारे आणि मानवी तस्करी यांचा फैलाव होण्याच्या शक्यतेबाबत चिंता व्यक्त करतानाच मानवी हक्क,महिला आणि अल्पसंख्याक यांचे हक्क सुनिश्चित करण्याची आवश्यकता या दोन्ही नेत्यांनी व्यक्त केली. हिंद–प्रशांत क्षेत्रात वाढत्या द्विपक्षीय सहकार्याचा आणि या भागात स्थैर्य आणि सुरक्षिततेला प्रोत्साहन देण्यात भारत-फ्रान्स भागीदारी बजावत असलेल्या महत्वाच्या भूमिकेचा त्यांनी आढावा घेतला. दोन्ही देश ज्याची सखोल जोपासना करतात त्या भारत-फ्रान्स धोरणात्मक भागीदारीच्या भावनेने घनिष्ट आणि नियमित चर्चा जारी राखण्यालाही उभय नेत्यांनी मान्यता दिली.
पंतप्रधानांनी, अमिताभ बच्चन यांना 80 व्या वाढदिवसानिमित्त दिल्या शुभेच्छा

पंतप्रधान नरेंद्र मोदी यांनी अमिताभ बच्चन यांना 80 व्या वाढदिवसानिमित्त शुभेच्छा दिल्या आहेत. अमिताभ बच्चन हे भारतातील सर्वात उल्लेखनीय सिने व्यक्तिमत्त्वांपैकी एक आहेत. त्यांनी प्रेक्षकांच्या अनेक पिढ्यांना मंत्रमुग्ध केले आणि त्यांचे मनोरंजन केले असे मोदी म्हणाले. आपल्या ट्विट संदेशात पंतप्रधान म्हणाले; "अमिताभ बच्चन जी यांना ८० व्या वाढदिवसाच्या खूप खूप शुभेच्छा. ते भारतातील सर्वात उल्लेखनीय सिने व्यक्तिमत्त्वांपैकी एक आहेत. त्यांनी प्रेक्षकांच्या अनेक पिढ्यांना मंत्रमुग्ध केले आणि त्यांचे मनोरंजन केले त्यांना दीर्घ आणि निरोगी आयुष्य लाभो."
पंतप्रधानांकडून जनतेला छठपूजेनिमित्त शुभेच्छा

नवी दिल्ली : 10 नोव्हेंबर 2021 पंतप्रधान नरेंद्र मोदी यांनी छठ पूजेच्या निमित्ताने जनतेला शुभेच्छा दिल्या आहेत. पंतप्रधानांनी ट्विट संदेशात म्हटले आहे: ''सूर्योपासनेचा मोठा सणअसलेल्या छठनिमित्त आपल्या सर्वांना खूप शुभेच्छा. छठी माता प्रत्येकाला उत्तम आरोग्य आणि सुखसमृद्धी प्रदान करो.''
स्टार्ट अप साठी फंड ऑफ फंड उभारायच्या प्रस्तावाला मंत्रिमंडळाची मान्यता

स्टार्ट अप साठीच्या फंड ऑफ फंड संदर्भातल्या प्रस्तावांना केंद्रीय मंत्री मंडळाने मान्यता दिली. 17 फेब्रुवारी 2016 च्या राजपत्रित अधिसूचनेनुसार पात्र असणाऱ्या स्टार्ट अप मधे,FFS अर्थात फंड ऑफ फंडाच्या आधाराने, अल्टरनेट इन्व्हेस्टमेंट फंड,FFS कडून मिळालेल्या योगदानाच्या दुप्पट रक्कम गुंतवू शकणार आहे.
अंटार्क्टिका सहकार्यासाठी भारत आणि अर्जेंटिना यांच्यातल्या सामंजस्य कराराची मंत्रिमंडळाला माहिती

अंटार्क्टिका सहकार्याबाबत भारत आणि अर्जेंटिना यांच्यात फेब्रुवारी 2019 मधे झालेल्या सामंजस्य कराराची पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत आज माहिती देण्यात आली. भू विज्ञान क्षेत्रातले प्रकल्प, अंटार्क्टिका आणि दक्षिणी समुद्रातल्या नैसर्गिक पर्यावरणाचे जतन आणि संरक्षण याबाबत वैज्ञानिक सहकार्यासाठी या करारामुळे मदत होणार आहे. वैशिष्ट्ये- · अंटार्क्टिका, तिथले पर्यावरण आणि त्याच्याशी संबंधित परिसंस्था यांच्याशी संबंधित अभ्यासाबाबत वैज्ञानिक आणि ग्रंथ यांची देवाणघेवाण. · वैज्ञानिकांच्या आदान-प्रदानाच्या शक्यता आजमावणे. · संयुक्त परिषदा आणि कार्यशाळा, प्रमुख ध्रुवीय मंचाच्या बैठकीदरम्यान शक्य तेव्हा द्विपक्षीय बैठकांचे आयोजन. · संयुक्त वैज्ञानिक प्रकाशन. · वैज्ञानिक कर्मचाऱ्यांचे प्रशिक्षण.